Horecký, Ján, dočasne poverený minister školstva, vedy, výskumu a športu SR (2023-03-23):
Ďakujem. Vážený pán predsedajúci, ďakujem za slovo. Vážený pán poslanec, ďakujem za otázku. Musím povedať, že sa s ideou začiatku tej otázky úplne stotožňujem. Sám desiatky rokov, dá sa povedať, navrhujem, aby boli prehodnotené originálne a prenesené kompetencie, a to najmä v oblasti materských škôl, školských klubov detí a možno základných umeleckých škôl. Čo však môžem odpovedať v súčasnej situácii na vašu otázku sú tieto fakty. Materské školy sú originálnou kompetenciou obce a sú financované z výnosu dane z príjmov fyzických osôb, ktoré dostávajú obce do svojho rozpočtu. Je pravda, že prvotným zámerom bolo presunúť financie, financovanie materských škôl z originálnych kompetencií obcí do prenesených kompetencií štátu. Tak som si to prečítal aj v pláne obnovy, ktorý bol napísaný ešte mimo môjho pôsobenia. Ale s takýmto cieľom by som sa stotožnil. Žiaľ, zmena financovania materských škôl nebola uskutočnená, lebo na ten krok, samozrejme, bola potrebná politická vôľa a dohoda zainteresovaných strán. Za pôsobenia bývalého vedenia ministerstva sa uvedené kroky jednoducho nepodarilo zrealizovať. V súčasnosti je v legislatívnom procese novela zákona, ktorou sa ministerstvo školstva snaží pristúpiť k stransparentneniu financovania materských škôl v zriaďovateľskej pôsobnosti obcí. Toto stransparentnenie je rokované s Európskou komisiou ako garancia toho, že prostriedky na materské školy budú vynaložené transparentne a férovo. Stransparentnenie financovania materských škôl v zriaďovateľskej pôsobnosti obcí sa dosiahne tým, že ministerstvo financií Slovenskej republiky bude poskytovať po ukončení kalendárneho roka ministerstvu školstva údaje o čerpaní finančných prostriedkoch v materských školách zriadených na území obce, ktoré sú financované z výnosu dane z príjmov fyzických osôb. Ministerstvo školstva následne na základe poskytnutých údajov bude zverejňovať každoročne do 31. mája na svojom webovom sídle údaje, ktoré umožnia overenie skutočnosti. Či obec v predchádzajúcom kalendárnom roku z príjmov podľa osobitného predpisu, teda konkrétne je to nariadenie vlády č. 668/2004 o rozdeľovaní výnosu dane z príjmov územnej samospráve, poskytla materských školám vo svojej zriaďovateľskej pôsobnosti plnú výšku finančných prostriedkov vypočítaných podľa tohto nariadenia vlády. Tu v tomto kroku musím povedať alebo chcem povedať aj takúto vec, že v súlade s tým, ako bol plán obnovy napísaný s tým predpokladom o teda vyňatí z originálnych kompetencií materských škôl a prenosu do prenesených kompetencií, tak bol napísaný aj pôvodný návrh novely zákona 245, teda školského zákona, kde bolo ustanovené, že túto kontrolu vykonajú orgány štátnej správy. Konkrétne regionálny úrad školskej správy, kde by mal úradník posúdiť, či starosta, či magister, či župan, proste samospráva dala podľa tohto úradu dostatočnú výšku dotácie na zariadenie materskej škôlky. Voči tomuto protiústavnému ustanoveniu prirodzene protestovali samosprávy a ja musím uznať že oprávnene. Preto sme v súčasnom znení novely plne rešpektovali legislatívny stav a vyriešili sme tento problém tak, že ak by obec poskytla v predchádzajúcom kalendárnom roku materským školám nižší objem týchto finančných prostriedkov, ako bolo napočítané z podielových daní, tak je povinná prerokovať túto skutočnosť v najvyššom zas, v najvyššom orgáne samosprávy, ktorým je zastupiteľstvo. Tak aby sme rešpektovali ústavné kompetencie samospráv. Pričom zo znalosti veci si dovolím ešte poznamenať, že úplne legitímne, ak sa tieto výšky príspevkov líšia. Jednoducho preto, lebo situácia vo financovaní materských škôl je naozaj premenlivá. Môžete mať škôlky s právnou či bez právnej subjektivity. Tie bez sú často obsluhované priamo zamestnancami obce, ktorí tam vykonávajú údržbu a tie so správnou subjektivitou si, samozrejme, musia všetko zabezpečiť sami. Vypršal mi čas. Nech sa páči.